Il-President-Elett Ursula von der Leyen illum qablet mal-abbozz tal-lista ta' Kummissarji nnominati mogħti lilha mill-Kunsill għall-Unjoni Ewropea. Dan seħħ wara sensiela ta' intervisti formali li għamlet il-President-Elett von der Leyen, matul l-aħħar ġimgħat, ma kull waħda mill-persuni proposti mill-Istati Membri bħala kandidati għal Kummissarju. Il-Passi li Jmiss: Il-Kunsill tal-Unjoni Ewropea issa jrid jadotta din il-lista, skont l-Artikolu 17(7) tat-Trattat dwar l-Unjoni Ewropea (TUE) li mbagħad tiġi ppubblikata fil-Ġurnal Uffiċjali tal-Unjoni Ewropea. Għada l-President-Elett von der Leyen se tħabbar it-tqassim tal-portafolli u l-mod li bih beħsiebha torganizza x-xogħol tal-Kummissjoni Ewropea li jmiss. I-Parlament Ewropew imbagħad irid jagħti l-kunsens tiegħu għall-Kulleġġ sħiħ ta' Kummissarji, inkluż il-President u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà/il-Viċi President tal-Kummissjoni Ewropea. Qabel dan isiru s-seduti ta' smigħ tal-Kummissarji nnominati fil-kumitati parlamentari rilevanti, skont ir-Regola 125 tar- Regoli tal-Proċedura tal-Parlament. Hekk kif il-Parlament Ewropew ikun ta l-kunsens tiegħu, il-Kunsill Ewropew jaħtar lill-Kummissjoni Ewropea b'mod formali, skont l-Artikolu 17(7) TUE. Lista ta' Kummissarji nnominati proposti għall-Kummissjoni li jmiss: L-Awstrija: Johannes Hahn Il-Belġju: Didier Reynders il-Bulgarija: Mariya Gabriel Il-Kroazja: Dubravka Šuica Ċipru: Stella Kyriakides Ir-Repubblika Ċeka: Věra Jourová Id-Danimarka: Margrethe Vestager L-Estonja: Kadri Simson Il-Finlandja: Jutta Urpilainen Franza: Sylvie Goulard Il-Greċja: Margaritis Schinas L-Ungerija: László Trócsányi L-Irlanda: Phil Hogan L-Italja: Paolo Gentiloni Il-Latvja: Valdis Dombrovskis Il-Litwanja: Virginijus Sinkevičius Il-Lussemburgu: Nicolas Schmit Malta: Helena Dalli In-Netherlands: Frans Timmermans Il-Polonja: Janusz Wojciechowski Il-Portugall: Elisa Ferreira Ir-Rumanija: Rovana Plumb Is-Slovakkja: Maroš Šefčovič Is-Slovenja: Janez Lenarčič L-Iżvezja: Ylva Johansson Josep Borrell (Spanja) kien innominat Rappreżentant Għoli tal-Unjoni għall-Affarijiet Barranin u l-Politika ta' Sigurtà mill-Kunsill Ewropew bi ftehim mal- President-elett Ursula von der Leyen (il-Ġermanja). Għal aktar informazzjoni: Ursula von der Leyen kienet proposta bħala kandidat għal kariga ta' President tal-Kummissjoni Ewropea mill-Kunsill Ewropew fit-2 ta' Lulju 2019. Abbażi tal-Linji Gwida Politiċi li ppreżentat quddiem il-Parlament Ewropew, Ursula von der Leyen ġiet eletta biex tkun il-President li jmiss tal-Kummissjoni Ewropea b'maġġoranza ta' 387 voti fis-sessjoni plenarja tal-Parlament Ewropew tas-16 ta' Lulju 2019. Fit-23 ta' Awwissu, il-Kunsill irċieva ittra mir-Rappreżentat tar-Renju Unit għall-Unjoni Ewropea li qalet li: “Minħabba li r-Renju Unit se joħroġ mill-Unjoni Ewropea fil-31 ta' Ottubru 2019 il-Prim Ministru ħabbar fil-House of Commons fil-25 ta' Lulju li mhux se ninnominaw Kummissarju mir-Renju Unit għall-Kummissjoni l-ġdida, u dan mhux intiż biex inwaqqfu lill-UE milli taħtar Kummissjoni Ġdida. Qiegħed nikteb b'mod formali biex nikkonferma li, skont id-Dikjarazzjoni tal-Prim Ministru, ir-Renju Unit mhux se jinnomina kandidat għall-Kulleġġ tal-Kummissarji 2019-2024”. Paġna ewlenija tal- President-elett Ursula von der Leyen